钦定古今图书集成/明伦汇编/官常典/第694卷 > 周经
## 钦定古今图书集成/明伦汇编/官常典/第694卷 > 周经

按《明外史》本传：“经字伯常，刑部尚书瑄子也。天顺四
年进士。改庶吉士，授检讨。成化中，历侍读、中允，侍皇
太子讲《文华大训》，太子起立拱听，阁臣以为劳，议请
太子坐，经与诸讲官皆不可，乃已。孝宗立，进太常少
卿，兼侍读。弘治二年，擢礼部右侍郎。中官请修黄村
尼寺，奉祀孝穆太后。吐鲁番贡狮子，不由甘肃，假道”
满刺加，浮海至广东。经皆倡僚长争，毁其寺，却贡不
与通。调吏部，寻进左侍郎。通政经历沈禄者，张后姑
婿也，尚书王恕在告，中官传旨，擢禄本司参议。经言：
“非面承旨，又无御札，不敢奉诏。”复与恕疏争之。事虽
不能止，朝论韪焉。灵寿奸民献地于中官李广，户部
持不得。经倡九卿疏争，卒罪献地者。尝上言：“外戚家
无功求迁，无劳乞赏，兼斋醮游宴，滥费无纪，致帑藏
殚虚，宜大为撙节。近例，预备仓积粟多者，守令赐诰
敕，不次迁官，遂致剥下干进。请如洪武间例，悉出官
帑平籴，毋夺民财，考绩勿专以积粟为能。”至清军之
弊，洪熙以前在旗校，宣德以后在里胥。弊在旗校者，
版籍犹存。若里胥则“并版籍而淆乱之。宜考故册，洗
奸弊。灾伤民，乞省恤。惜薪司薪炭约支数年，灾荒郡
县宜尽与停免。四方颜料杂办亦然。此救民急务也。”
帝多采纳之。八年，文武大臣以灾异陈时政，经为具
奏草。而奏中斥戏乐一事，深中帝讳，密令中官廉草
奏者。尚书耿裕曰：“疏首吏部。”裕实具草。经曰：“疏草出
经手，即有罪罪经。”世两贤之。明年，代叶淇为户部尚
书。时孝宗宽仁，而户部尤奸蠹所萃，挟势行私者不
可胜纪。少不如意，谗毁随之。经悉按祖宗成宪，无所
顾。宽逋缓征，裁节穴滥。四方告灾，必覆奏蠲除。每委
官监税课，入多者与下考，苛切之风为衰。奉御赵瑄
献雄县地为东宫庄，经等劾瑄违制，下诏狱。而帝复
从镇抚司言，遣官勘实。经等复争之曰：“太祖、太宗定
制，闲田任民开垦。若因奸人言而籍之官，是土田予
夺，尽出奸人口，小民无以为生矣。”既而勘者及巡抚
高铨言，闲田止七十顷，悉与民田错，于是从经言，仍
赋之民，治瑄罪。中官何鼎劾外戚张鹤龄下狱，经疏
救之，忤旨，切责雍王祐樗乞衡州税课司及衡阳县河泊所，经言不可许，帝纳之，命自今四方课税，王府
不得请中官。织造者，请增给两浙盐课二万引。经等
言：“盐䇲佐边，不宜滥给。且祖宗朝，织染诸局，供御有
常数，若曰取用有加，则江南、两浙已例外增造，若曰
工匠不足，则仰食公家不下千馀人，所为何事？是知
供用未必缺，而徒导陛下以劳民伤财之事也。”帝不
从。经恐岁以为常，再疏请断其后，乃命岁予五千引。
先有旨，仓场监督、内官毋增设，至是复夤缘先后增
遣四人。经等皆力争。诏止设总督二人，京、通监督三
人。帝从内灵台请，令锦衣拨馀丁百人供洒扫。经等
谏，不纳。经曰：“祖宗设内台，不惟欲知灾异，亦以防外
蔽欺，其地至密。今一旦增百人，将来必有漏泄妄言
者。”帝悟，立已之。崇王见泽乞河南退滩地二十馀里，
经言不宜予。兴王祐杬乞近湖地千三百馀顷，经三
疏争之，竟不许。帝以肃宁诸县地四百馀顷赐寿宁
侯张鹤龄，其家人因侵民地三倍，且殴民至死，下巡
抚铨勘报，铨言可耕者无几，请“仍赋民。”不许。时王府
勋戚庄田例亩征银三分，独鹤龄奏加征二分，且概
加之沙碱地。经抗章执奏，命侍郎许进偕太监朱秀
复核。经言：“地已再勘，今复遣使，徒滋烦扰。昔太祖以
刘基故，减青田赋，征米五合，欲使基乡里子孙世世
颂基。今兴济笃生皇后作配圣躬，正宜恤民减赋，俾
世世戴德，何乃使小民衔怨无已也？”顷之，进等还，言：
此地乃宪庙皇亲柏权及民恒产，不可夺。帝竟予鹤
龄，如其请，加税而命偿权直，除民租额。经等复谏曰：
“东宫、亲王庄田，征税自有例，而鹤龄独逾之天下。谓
陛下惟厚外戚，不恤赤子。权先帝妃家，亦戚畹也，名
虽偿直，实乃夺之天下。”又谓“陛下惟厚椒房，不念先”
帝。帝终不纳。大同缺战马，马文升请太仓银以市。经
言：“粮马各有司，存，《祖训》，六部毋相压。兵部侵户部权，
非祖训。”帝为改拨太仆银给之。给事中鲁昂请尽括
税役金钱输太仓。经曰：“不节织造、赏赍、斋醮、土木之
费，乃欲括天下财。”给事言非是。内官传旨索三万两
为灯费，持不与。经刚介方正，好彊谏，虽重忤旨不恤。
宦官贵戚皆惮而疾之，帝亦不能无厌。会星变，经自
陈乞休，即报许。命赐敕驰驿，加太子太保，而以侣锺
代之。廷臣争上章乞留，中外论荐者至八十馀疏，咸
报寝。武宗即位，言官复荐，召为南京户部尚书。遭继
母忧，未任。正德三年服阕，经婿兵部尚书曹元方善
刘瑾，言经虽老可用。瑾亦重经名德，乃召为礼部尚
书。固辞，不许。遣官即其家起之。至则止郊外，复以疾
辞。帝遣使慰问，赉玉带。彊起受事数月，即谢病去。五
年卒，年七十一。赠太保，谥“文端。”子曾，进士，浙江右参
政。